Nu metal

Charakteristické znaky

Nu metal je tiež známy ako nü-metal a aggro-metal. Považuje sa za formu alternatívneho metalu, čiže spája prvky heavy metalu s prvkami iných hudobných žánrov, najmä grungeu, hip hopu, funku a alternatívneho rocku.
Numetalové kapely prevzali prvky tiež z iných hudobných žánrov, ako sú elektronická hudba, funk, grunge, gothic rock, hardcore punk, death metal, hip hop, punk rock, tanečná hudba, nová vlna, industriálny metal, džez, post-punk, symfonický rock a synthpop. Nu metal prevzal taktiež prvky z rôznych štýlov heavy metalu, ako sú napríklad death metal, rap metal, groove metal, funk metal, alternatívny metal a thrash metal.

Inštrumentálna stránka

Numetalová hudba je založená na synkopických gitarových riffoch. Prudké prechody uprostred piesní a chýbajúce gitarové sóla ostro kontrastujú s inými štýlmi heavy metalu. Nu metal dáva, na rozdiel od iných metalových žánrov, dôraz na rytmus, náladu a štruktúru než na komplexnosť a melódiu, jeho rytmy veľakrát pripomínajú tie používané v groove metale. Sem-tam sa používa tiež gitarové kvákadlo (wah-wah pedál). Numetalové gitarové riffy príležitostne bývajú podobné deathmetalovým riffom. Basisti hrajú v nu metale väčšiu úlohu než v iných metalových žánroch. Spoločne s bubeníkmi dodávajú piesni rytmus a tempo; inšpirovaní hip hopom a funkom hrajú groovy prirodzené pre tieto žánre. Blast beaty (stopové pasáže), používané hojne najmä v black metale a death metale, sú extrémne vzácne v nu metale. Z ostatnými odnožami heavy metalu zdieľa nu metal tieto znaky: takt, podladené gitary, silové akordy a modálne stupnice založené predovšetkým na dórskom, eolskom alebo frýgickom móduse.
Niektoré numetalové kapely používajú sedemstrunové gitary, ktoré bývajú obyčajne podladené, namiesto klasických šesťstrunových. Následkom toho basoví gitaristi používajú päť- a šesťstrunové inštrumenty. Rovnako ako basisti aj bubeníci sú ovplyvnení funkom a hip hopom. Kapely tohto žánru mávajú DJ, ktorý im sprostredkováva elektronickú hudbu na pozadí, samply a ďalšie dodatočné syntetické zvuky.

Spev a texty

Numetalový rozsah vokálnych štýlov sa skladá z melodického spevu, rapovania, screamingu a death growlingu. Vokál v nu metale je obyčajne rytmický, ovplyvnený hip hopom.
Texty numetalových piesní sa zvyčajne nesú v naštvanom či nihilistickom tóne. Mnohé pojednávajú o podobných témach ako grunge: bolesť, úzkosť, šikanovanie, citová trýzeň, osamelosť, zrada či odlúčenosť jednotlivca. Texty pojednávajúce o takýchto témach bývajú veľmi priame.
Avšak, niektoré numetalové skladby majú texty, ktoré sa venujú aj iným problémom. P.O.D. majú pozitívne texty, ktoré zvestujú prísľub a nádej. Textom Limp Bizkit býva zase naopak vyčítaný sexizmus a mizogýnia. Texty skupiny Dope pojednávajú zväčša o takých motívoch ako sú sex, večierky, ženy, násilie a vzťahy.
Na rozdiel od ostatných štýlov heavy metalu, nu metal používa rovnakú štruktúru piesne ako pop: intro - sloha - refrén - sloha - refrén - bridge - refrén - (outro). Vrcholnou časťou skladby obyčajne býva bridge. Práve v slohách a refrénoch najčastejšie dochádza ku striedaniu rozsahov vokálov.

Móda

K prvkom numetalovej módy patria vrecovité nohavice, tričká, kraťasy, džínsy značky JNCO, športové súpravy Adidas, športové pulóvre, bejzbalové šiltovky, vyťahané mikiny, „kapsáče“, tepláky, dredy, reťaze, nagélované vlasy, tetovania, vyholené hlavy, kozie briadky, nafarbené vlasy, a piercingy najmä na tvári. Numetalová móda býva prirovnávaná k tej hiphopovej. Členovia niektorých numetalových kapiel ako Hollywood Undead, Motograter, Mushroomhead, Mudvayne, a Slipknot sa zahaľujú maskami, nosia šušťákové súpravy, rôzne kostýmy, maľujú si tváre a telá, a používajú tiež tzv. „mŕtvolné líčenie“, čiže corpsepaint.

História

Pôvod pojmu nu metal sa prisudzuje producentovi Rossovi Robinsonovi, niekedy prezývaného „Krstný otec nu metalu“. Mnoho prvotných numetalových kapiel pochádzalo z Kalifornie, napríklad Korn a Deftones. Jeho korene síce pramenili zo spolupráce Aerosmith a Run-DMC, a Public Enemy a Anthraxu, pričom to najlepšie z týchto kolaborácií sa odrazilo v hudbe Rage Against the Machine, ale numetalovú revolúciu urýchlila kapela Korn svojím debutom z roku 1993 a eponymným debutom z roku 1994. K ďalším kapelám, ktoré ovplyvnili žáner patria Staind z Massachusetts, Limp Bizkit z Floridy a Slipknot z Iowy. Agresívne gitarové riffy skupiny Korn, rap rock skupiny Limp Bizkit a akustické balady skupiny Staind vytvorili zvukovú šablónu pre nu metal. S pomocou hudobnej stanice MTV a festivalu Ozzyho Osbourna Ozzfest, zahájeného roku 1995, dosiahol nu metal úspech v komerčnom strednom prúde; to viedlo média k tomu, aby začali hovoriť o obrode heavy metalu. 
V druhej polovici 90. rokov hrali numetalové skupiny kombináciu thrash metalu, hip hopu, industriálu, hardcore punku a grungeu. Zavedené partie ako Sepultura, Slayer, Vanilla Ice a Machine Head vydali albumy inšpirované štýlom. V knihe Ďáblův hlas: Heavy metal: kompletní historie pro znalce Ian Christe píše, že „sa všekultúrny metal môže oplatiť“. Nie všetci fanúšikovia tradičného heavy metalu sa však stotožnili s týmto štýlom. Na 30. výročí Woodstocku v roku 1999 sa tiež objavili numetalové kapely, obzvlášť Korn a Limp Bizkit. Predstavila sa tu tiež skupina System of a Down, „ktorej podladené gitary a neusporiadané bicie aranžmány splietali vlákna od Carcass do eklektickej zappovskej zmesi“.
Koncom desaťročia prichádza na scénu skupina Slipknot s eponymným debutovým albumom, za ktorý kapela získala platinovú dosku. Skupina sa nechala ovplyvniť všetkými možnými žánrami, vrátane death metalu. Členovia Slipknot nosili gumové kostýmy oblúd z filmových hororov a používali čísla zašifrované do čiarových kódov. Ako tvrdí Ian Christe, „okrem snahy šokovať to malo ešte jeden význam: pestovanie anonymity a podkopávanie kultu rockových hviezd“.
V roku 1999 Limp Bizkit vydávajú album Significant Other, ktorý to dotiahol až na prvé miesto rebríčka Billboard 200 časopisu Billboard, keď sa z neho za prvý týždeň predalo 643 874 kópií. V druhom týždni po vydaní za z neho predalo 335 000 kópií. Ďalší album Limp Bizkit, Chocolate Starfish and the Hotdog Flavored Water (2000), stanovil nový týždenný rekord v predaji rockových nahrávok. Počas prvého týždňa bodoval albumovým rebríčkom, keď sa z neho predalo jeden milión kópií, z čoho 400 000 pripadlo na prvý deň a stal sa tak najrýchlejšie predávajúcim sa rockovým albumom všetkých čias, prelomiac sedem rokov starý rekord, ktorý držala skupina Pearl Jam s albumom Vs. Toho roku debutujú Papa Roach s fošňou Infest, ktorý bol certifikovaný ako 3x platinový.
Koncom roku 2000 vydáva svoj debutový album Hybrid Theory skupina Linkin Park. Stáva sa najlepšie predávaným numetalovým albumom všetkým čias a rovnako tiež najlepšie predávaným debutovým albumom 21. storočia vôbec. Podľa servera allmusic.com kapela za svoj úspech vďačí tomu, že do svojej tvorby zakomponovala prvky hip hopu, moderného rocku a atmosférickej elektroniky. V roku 2003 nasledoval album Meteora, ktorý zaznamenal ešte väčší úspech a v hitparádach sa umiestnil na lepších pozíciach. V USA sa jednalo o tretí najpredávanejší album roku 2003.
V roku 2002 sa začali objavovať prvé kritické hlasy naznačujúce úpadok komerčnej popularity nu metalu, keďže dlho očakávaný piaty štúdiový album Korn Untouchables a tretí štúdiový album Papa Roach Lovehatetragedy sa nepredávali tak dobre ako ich predošlé nahrávky, a numetalové kapely sa v rádiách už neobjavovali tak často; tiež MTV sa začala zameriavať väčšmi na pop punk a emo. V polovici prvého desaťročia už strednému prúdu i podhubiu dominovali metalcore a Nová vlna amerického heavy metalu. 
Pred rokom 2010 síce popularita nu metalu končila, čo bola podľa autora Koryho Growa predovšetkým „práca všadeprítomného upišťaného chvastúnstva Freda Dursta z Limp Bizkit, ktorý pomohol spraviť z nu metalu skôr popkultúrny trend pre vysokoškolákov“, ale niektoré kapely napriek tomu zažili ešte ohromné úspechy. Z deviateho štúdiového albumu Korn Korn III: Remember Who You Are sa za prvý týždeň predalo v Spojených štátoch 63 000 kópií, vďaka čomu sa umiestnil na druhej priečke hitparády Billboard 200. Do decembra 2011 sa z neho predalo 185 000 kusov len v USA a od kritikov sa mu dostalo pozitívneho priatia. V roku 2011 vyšiel dlho očakávaný šiesty album Limp Bizkit Gold Cobra a zaznamenal komerčný úspech: v USA sa z neho predalo 63 000 kópií, umiestnil sa na 16. priečke hitparády Billboard 200 a u kritiky zožal prevažne pozitívne reakcie. Taktiež eponymný album Staind si viedol dobre, keď sa dostal na piatu priečku Billboard 200 so 47 000 predanými nahrávkami.
Slipknot mali na rozdiel od ostatných kapiel numetalovej vlny, okrem Korn, „dostatok agresie a spoločenskej obratnosti, aby si udržali záujem verejnosti aj potom, čo popularita žánru začala upadať“. Po šesťročnej odmlke a po strate zakladujúceho člena Paula Graya kapela vydala na jeseň 2014 nový album .5: The Gray Chapter ako poctu zosnulému basgitaristovi. Po prvom týždni predaja sa v USA, Austrálii a Japonsku stal najpredávanejšou doskou. Toho roku vychádza tiež nový album Linkin Park The Hunting Party, ktorým sa zvukovo navracajú do numetalového žánru.

Kritika a kontroverzie

Napriek svojej popularite musí nu metal čeliť kritike fanúšikov ostatných heavymetalových štýlov, ktorí ho nezriedka častujú urážlivými názvami ako „mallcore“ či „whinecore“.
Jonathan Davis, spevák Korn, hovoril o kritike nu metalu zo strany heavymetalových fanúšikov, ktorých postoj vyjadril výstižne Dave Mustaine zo skupiny Megadeth, keď sa vyjadril, že „si radšej nechá vytrhať očné viečka“ než by mal počúvať nu metal. 
Niektorí hudobníci, ktorí ovplyvnili nu metal, sa snažili dištancovať od tohto štýlu a kapiel. Mike Patton, spevák Faith No More a Mr. Bungle, sa snažil od štýlu držať bokom a vyjadroval sa kriticky na jeho účet, napriek tomu, že spolu s Jonathanom Davisom účinkoval v skladbe „Lookaway“ na albume Roots heavymetalovej skupiny Sepultura.
Viacerí numetaloví hudobníci odmietajú v súvislosti so svojou hudbou nálepku „nu metal“ a snažia sa od neho dištancovať. Slipknot sa radšej od ostatných numetalových kapiel snažia držať bokom, svoju muziku opisujúc ako „metal metal“ a spájanie s nu metalom vysvetľujú len zhodou okolností, keďže na scénu prišli v rovnakom čase ako nu metal. Podobne sa vyjadrili aj členovia ďalších numetalových kapiel ako Staind, Linkin Park, Limp Bizkit či Deftones.
K tomu všetkému sa pridáva aj kritika zo strany metalových fanúšikov, ktorí odmietajú považovať nu metal za legitímny štýl heavy metalu, keďže nejde o „pravý heavy metal“. Avšak, niektoré numetalové skupiny, ako Spit či Sevendust, považujú svoju hudbu za „heavy metal“.